
LUONNOS EUROOPAN PARLAMENTIN LAINSÄÄDÄNTÖPÄÄTÖSLAUSELMAKSI
esityksestä neuvoston päätökseksi Euroopan yhteisön ja Kap Verden tasavallan välisen kalastuskumppanuussopimuksen täytäntöönpanoa koskevan pöytäkirjan (2024–2029) tekemisestä Euroopan unionin puolesta
(11267/2024 – C10‑0087/2024 – 2024/0133(NLE))
(Hyväksyntä)
Euroopan parlamentti, joka
–	ottaa huomioon esityksen neuvoston päätökseksi (11267/2024),
–	ottaa huomioon ehdotuksen sopimukseksi (11026/2024),
–	ottaa huomioon neuvoston Euroopan unionin toiminnasta tehdyn sopimuksen (C10‑0087/2024) 43 artiklan 2 kohdan sekä 218 artiklan 6 kohdan toisen alakohdan a alakohdan v alakohdan ja 218 artiklan 7 kohdan mukaisesti esittämän hyväksyntää koskevan pyynnön (C10/2024),
–	ottaa huomioon budjettivaliokunnan talousarvionäkökohtia koskevan arvion,
–	ottaa huomioon työjärjestyksen 107 artiklan 1 ja 4 kohdan sekä 117 artiklan 7 kohdan,
–	ottaa huomioon kehitysvaliokunnan lausunnon,
–	ottaa huomioon kalatalousvaliokunnan suosituksen (A10‑0000/2024),
1.	antaa hyväksyntänsä sopimuksen tekemiselle;
2.	kehottaa puhemiestä välittämään parlamentin kannan neuvostolle ja komissiolle sekä jäsenvaltioiden ja Kap Verden tasavallan hallituksille ja parlamenteille.

Euroopan yhteisön ja Kap Verden tasavallan välinen kalastuskumppanuussopimus antaa kalastusmahdollisuuden yhteensä 56:lle EU:n alukselle tonnikalan ja sen lähilajien pyyntiin Kap Verden vesillä.
Uusi sopimus on viisivuotinen, ja sen puitteissa EU:n alukset voivat kalastaa 7 000 tonnia tonnikalaa ja sen lähilajeja Kap Verden vesillä. Vastineeksi EU maksaa Kap Verdelle taloudellisena korvauksena 780 000 euroa vuodessa (3 900 000 euroa pöytäkirjan koko soveltamisajalta), josta 350 000 euroa liittyy 7 000 tonnin viitesaalismäärään ja 430 000 euroa osoitetaan Kap Verden alakohtaisen kalastuspolitiikan kehittämisen tukemiseen.
Esittelijä korostaa Kap Verden strategista merkitystä toimijana Atlantin valtamerellä ja muistuttaa, että EU ja Kap Verde ovat kehittäneet yhteistyösuhdettaan toisiaan kunnioittaen ja poliittisessa vuoropuhelussa yli neljän vuosikymmenen ajan. Kap Verdellä ja EU:lla on yhteisiä arvoja, kuten demokratia, ihmisoikeuksien kunnioittaminen ja oikeusvaltioperiaate sekä monenvälisyyden edistäminen. Kap Verde on osa Makaronesiaksi kutsuttua aluetta, johon kuuluvat Azorit, Madeira, Kanariansaaret ja Kap Verde. Suhteiden parantuminen näillä osa-alueilla johti EU:n ja Kap Verden erityiskumppanuuden perustamiseen vuonna 2007, ja välineen kehitys jatkuu edelleen.
Esittelijä korostaa, että EU:n ja Kap Verden välinen kalastuskumppanuussopimus on tärkeä tonnikalaa ja sen lähilajeja Atlantin valtamerellä pyytävälle EU:n kalastuslaivastolle, sillä se noudattaa EU:n kalastuksenhoidolle, kalavarojen säilyttämiselle ja ympäristön kestävyydelle asettamia tiukkoja vaatimuksia, kunnioittaa samaan aikaan ehdottomasti ihmisoikeuksia ja edistää sosioekonomista kehitystyötä paikallistasolla.
Esittelijän mielestä sopimus on tasapainoinen, ja sen sisältämä korvaus kalastusmahdollisuuksista on pienempi kuin summa, jonka EU osoittaa Kap Verden kalastustalouden tukemiseen. Pöytäkirjassa korostetaan erityisesti kunnollisten työolojen edistämistä kalastusalalla, tieteellisten valmiuksien kehittämistä, meriympäristön ja suojeltujen merialueiden tarkkailua ja hoitoa. Sen tarkoituksena on edistää kestävää kalastuksenhoitoa ja -valvontaa ja laittoman, ilmoittamattoman ja sääntelemättömän kalastuksen (LIS-kalastus) vastatoimia. Pöytäkirja sisältää myös uusia säännöksiä, joilla pyritään kehittämään alusten seurantaa, kalastuslupien hallintaa ja kehittämään haikantojen hoitotoimia. Pöytäkirja tukee Kap Verden tavoitetta vahvistaa kalataloutensa teollistamista ja kilpailukykyä. 
SEUT-sopimuksen 218 artiklan 6 kohdan mukaisesti Euroopan parlamentin on annettava hyväksyntänsä ennen kuin neuvosto voi tehdä päätöksen kyseisen sopimuksen tekemisestä.
Edellä kerrotun perusteella esittelijä suosittelee, että parlamentti antaa hyväksyntänsä sopimuksen tekemiselle.

